b'\n_START_ARTICLE_\nWalk of Peace\n_START_PARAGRAPH_\nWalk of Peace best\xc3\xa5r av minnesteiner til \xc3\xa6re for vinnere av Studentenes fredspris og er lokalisert i Jomfrugata i Trondheim. Walk of Peace ble opprettet i 2011._NEWLINE_Walk of Peace skal hedre tidligere vinnere av Studentenes fredspris og synliggj\xc3\xb8re deres arbeid. Annenhvert \xc3\xa5r blir Walk of Peace utvidet med en ny minnestein for den siste vinneren av Studentenes fredspris.\n_START_SECTION_\nHistorie\n_START_PARAGRAPH_\nV\xc3\xa5ren 2010 bestemte den Internasjonale Studentfestivalen i Trondheim (ISFiT) seg for \xc3\xa5 arbeide med en fysisk minnesmarkering av vinnerne av Studentenes fredspris i Trondheim. Trondheim kommune var positive til ideen, og 27. juli 2010 vedtok Formannskapet \xc3\xa5 stille Jomfrugata til disposisjon for Walk of Peace. H\xc3\xb8sten 2010 ble det utlyst en konkurranse blant norske studenter om \xc3\xa5 lage designet til minneplatene. Konkurransen ble vunnet av NTNU-student \xc3\x85shild Herdlev\xc3\xa6r. Produksjon av minneplatene ble utarbeidet h\xc3\xb8sten 2010, og Walk of Peace ble offisielt \xc3\xa5pnet av ordf\xc3\xb8rer i Trondheim, Rita Ottervik, og ISFiT-president J\xc3\xb8rgen W.Thorsen 17. februar 2011. Tidligere vinnere av Studentenes Fredspris var tilstede under offentliggj\xc3\xb8ringen og uttrykte takknemlighet for den ekstra oppmerksomheten Walk of Peace gir dem.\n_START_SECTION_\nDesign\n_START_PARAGRAPH_\nWalk of Peace er designet av NTNU-student \xc3\x85shild Herdlev\xc3\xa6r. Minnesteinene er formet som blader og danner en sti i Jomfrugata. De symboliserer ogs\xc3\xa5 fredsprisvinnernes fotspor. Bladene b\xc3\xa6rer navn og nasjonalitet til vinneren av Studentenes fredspris, samt \xc3\xa5ret vinneren vant prisen. Bladene er sk\xc3\xa5ret ut i kobber og nedfelt i granittstein.'